b'\n_START_ARTICLE_\nSituacija\n_START_PARAGRAPH_\nSituacija \xe2\x80\x93 problema, b\xc5\xabsena, pad\xc4\x97tis, kurioje atsiranda asmuo, gyv\xc5\xabnas, objektas arba rei\xc5\xa1kinys; asmeniui, gyv\xc5\xabnui, objektui ar rei\xc5\xa1kiniui konkre\xc4\x8diu momentu reik\xc5\xa1minga veiksni\xc5\xb3 visuma. Ta pati situacija skirting\xc5\xb3 asmen\xc5\xb3/gyv\xc5\xabn\xc5\xb3 gali b\xc5\xabti vertinama skirtingai, priklausomai ar jie yra situacijos dalyviai, ar steb\xc4\x97tojai; taip pat vertinimas priklauso nuo \xc5\xbeini\xc5\xb3, patirties, motyv\xc5\xb3, jausm\xc5\xb3, galimybi\xc5\xb3, pasirenkamo konteksto (pvz., valstyb\xc4\x97s ekonomin\xc4\x97 situacija lyginant su kitomis \xc5\xbeemyno valstyb\xc4\x97mis arba \xc5\xbemogaus teisi\xc5\xb3 apsaugos situacija globaliame kontekste) ir kt._NEWLINE_Situacijos suvokimas gali apimti neb\xc5\xabtinai visus konkre\xc4\x8diu momentu egzistuojan\xc4\x8dius veiksnius, pvz., tikrinant bilietus vie\xc5\xa1ajame transporte, bilieto rankin\xc4\x97je ie\xc5\xa1kantis keleivis prisimena, kad \xc4\xafsid\xc4\x97jo biliet\xc4\x85 \xc4\xaf rankin\xc4\x97s ki\xc5\xa1en\xc4\x99, tuo tarpu kontrolierius \xc5\xa1i\xc4\x85 situacij\xc4\x85 vertina kitaip, nes kol kas ne\xc5\xbeino, ar keleivis tikrai turi biliet\xc4\x85. Jeigu keleivis randa biliet\xc4\x85, abiej\xc5\xb3 \xc5\xbemoni\xc5\xb3 situacijos suvokimas susivienodina; jeigu neranda, situacijos suvokimas skiriasi, nes kontrolierius gali nuspr\xc4\x99sti, kad keleivis apgaudin\xc4\x97ja, nors keleivis \xc5\xbeino, kad biliet\xc4\x85 \xc4\xafsigijo. Socialiniame kontekste, skirtingas situacijos suvokimas gali tur\xc4\x97ti \xc4\xaftakos konflikt\xc5\xb3 atsiradimui._NEWLINE_Situacija gali b\xc5\xabti priimtina, kuomet atitinka asmens l\xc5\xabkes\xc4\x8dius, planus, arba asmuo nepriskiria jai ypatingos svarbos ir yra jai abejingas. Prie\xc5\xa1ingu atveju situacija nepriimtina, ir asmuo gali valingai ar nevalingai siekti j\xc4\x85 pakeisti ar pa\xc5\xa1alinti savo elgesiu, veikla; arba prisitaikyti, keisdamas savo elges\xc4\xaf arba po\xc5\xbei\xc5\xabr\xc4\xaf; arba jei \xc4\xafmanoma, i\xc5\xa1 situacijos pasi\xc5\xa1alinti pats; arba tik reaguoti emoci\xc5\xa1kai. Pvz., arachnofobij\xc4\x85 turintis \xc5\xbemogus, pamat\xc4\x99s vor\xc4\x85, gali prad\xc4\x97ti \xc5\xa1aukti (emocin\xc4\x97 reakcija), vor\xc4\x85 sutrai\xc5\xa1kyti (tolygu situacijos keitimui arba pa\xc5\xa1alinimui), bandyti \xc4\xafsiteigti, kad voro nebijo (bandymas adaptuotis) arba i\xc5\xa1eiti i\xc5\xa1 tos patalpos (pasi\xc5\xa1alinimas i\xc5\xa1 situacijos)._NEWLINE_Esant nepriimtinai situacijai, didesn\xc4\x97s \xc5\xbeinios apie j\xc4\x85 duoda prielaidas \xe2\x80\x9eteisingesniems\xe2\x80\x9c sprendimams, nors ypatingai bauginan\xc4\x8dios ar nemalonios situacijos atveju, veikiamas baim\xc4\x97s, panikos, pyk\xc4\x8dio ir kt. emocij\xc5\xb3, asmuo atvirk\xc5\xa1\xc4\x8diai gali priimti neracional\xc5\xb3 sprendim\xc4\x85._NEWLINE_Pagal atribucijos teorij\xc4\x85 dalis \xc5\xbemoni\xc5\xb3, vertindami prie\xc5\xbeastingum\xc4\x85, rei\xc5\xa1kini\xc5\xb3 ir elgesio prie\xc5\xbeastimis laiko situacij\xc4\x85, t. y. i\xc5\xa1orinius veiksnius, prie\xc5\xa1ingai nei kiti, kurie prie\xc5\xbeastis priskiria savo asmenin\xc4\x97ms savyb\xc4\x97ms.'